Ni kivi Iya Jesús ini ñuu Jericó,
te ika ya kua'an ya ini ñuu.
Te xukan iyo in tee kuika deen xe ni xu nani te Zaqueo,
in tee xe ni xu kuñe'nu nu tee ka ikan xa'vi impuesto,
xe kukuu ñuu Roma.
Te ni kuu ini te xe koto ndee te Iya Jesús,
ko ña kuu koto ndee te ya chi kue'e deen ñaxivi ka xi'i,
te dani jna'a in tee ndi'i ndi'i ni ni xu kuu te.
Divi ku xe ni kendava te ni ñekodo nuu te,
te ni ñekaa te diki in jnutini'ñu dukun xe ndeku xu'u ichi nu xa'a Iya Jesús,
kua'a xe kuu koto ndee te ya.
Orre ni xee Iya Jesús nu nukoo xujnu xukan,
ni ito ni'ni ya,
te ni ka'an ya nu te:
—Zaqueo,
ñama ni koo ni,
te tekinuu ni,
chi vijna kanuu xe kendoo da ve'e ni.
Xuka te ñama ni ni nuu te,
te kudii deen ini te ni ñeta'vi te Iya Jesús ve'e te.
Kuu ni ka ini ñaxivi xe dia'a ni kuu,
taka i ni ka tena'a ka ka'an i jnu'u Iya Jesús,
te ni ka ka'an i:
«¿Naku dave'e in tee da'a xe u'u kendoo ya,
te ka ini ñaxivi xe in tee iyo deen xika kuechi kuu te a?»
Ko ni ndukuiñi Zaqueo,
te iña'a te nu Iya Jesús:
—Vijna ñeni ini da xe dajña da dava xe neva'a da nu ñaxivi kunda'vi,
te nuxe ni du'u da mediu nu nde in ñaxivi,
du'va kuun ga vuelta ndakuña'a da.
Te iña'a Iya Jesús:
—Vijna dakaku Iyanyosi tee xa'a ii taka ga ñaxivi ve'e te,
chi dani jna'a ñejnu'u te Iyanyosi nava'a ni xu ñejnu'u Abraham.
Chi maa da Tee veji nde andivi,
veji da xe ndanduku da ñaxivi xe ni ka ñenaa i kua'a xe na ki ndani'i ta'vi anu i nde andivi.